Det bliver en drøj omgang benhård konkurrence - men der er et hul i markedet til en smartphone med et særligt dansk islæt og et særligt fokus på de unge brugere.

Det mener Christina Agger, der står bag selskabet Id2me, som i dag har præsenteret en ny, danskudviklet smartphone, der kommer til salg i Danmark allerede denne uge.

Med en fortid hos både Nokia og den mindre kendte, men ligeledes danske mobilproducent Lumigon, vil hun med den nye smartphone, ID1, stille skarpt på særligt de unge brugere.

- Vi ved godt, at vi er oppe mod nogle store spillere. Det har vi meget ydmyghed om. Men i forhold til de undersøgelser, vi har lavet - og de erfaringer, vi har med i bagagen, vurderer vi, at der også er plads til vores smartphone, siger Christina Agger.

- Vi har ikke den kapital til markedsføring, de kæmpestore har. Så vi må gøre det hele lidt anderledes og lidt frækkere. Vi tager det et skridt af gangen, siger hun.

Om den danske mobil Drives af Android 5,1 146x71x8.4mm stor Plads to SIM-kort 5 tommer skærm med en opløsning på 1080*1920 pixels 13 megapixel kamera 16 GB lagerplads Plads til MicroSD-hukommelseskort. 2500 maH batteri.

Mobilen produceres af selskabets partnere i Kina, og skal drives af en særlig, modificeret udgave af brugerfladen i Googles Android-system, en såkaldt launcher. Danskerne har traditionelt haft en særlig stærk præference for iPhones, men globalt udgør Google Android-baserede mobiler godt 85 procent af alle solgte smartphones.

Selskabets erklærede vision er at producere en mobil, der gør brugen af Googles Android-system enklere og hurtigere.

Brugere mødes af hjul

Prisen bliver under 4.000 kroner, og mobilen vil især adskille sig ved navigationen i Android-systemet, der bliver et særegent hjul, hvor man kan vælge sine apps.